บอร์ดสลากยึดอำนาจ‘สมชาติ’เบ็ดเสร็จ
บอร์ดสำนักงานสลากฯ ยึดอำนาจ &#8220;สมชาติ&#8221; ห้ามแต่งตั้งพนักงานและอนุมัติการใช้เงิน ในช่วงเวลาของการทำงานที่เหลือ 30 วัน
18 เม.ย. 2555

บอร์ดสำนักงานสลากฯ ยึดอำนาจ “สมชาติ” ห้ามแต่งตั้งพนักงานและอนุมัติการใช้เงิน ในช่วงเวลาของการทำงานที่เหลือ 30 วัน 
นายอารีพงศ์ ภู่ชอุ่ม ปลัดกระทรวงการคลัง ประธานคณะกรรมการ (บอร์ด) สำนักงานสลากกินแบ่งรัฐบาล เปิดเผยว่า คณะกรรมการได้มีมติเห็นชอบจำกัดอำนาจหน้าที่ของนายสมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล หลังจากถูกเลิกจ้าง และให้มีผลภายใน 30 วัน หลังจากที่นายสมชาติได้รับหนังสือเลิกจ้างเมื่อวันที่ 11 เม.ย.ที่ผ่านมา
ทั้งนี้ นายสมชาติ ไม่สามารถดำเนินการแต่งตั้งและอนุมัติการบริจาคเงินต่างๆ ภายในสำนักงานสลากฯ ได้ โดยต้องส่งเรื่องทั้งหมดมาให้คณะกรรมการพิจารณาอนุมัติเห็นชอบ
คณะกรรมการสำนักงานสลากฯ ยังได้เร่งให้คณะกรรมการสรรหาผู้อำนวยการคนใหม่ที่มี พล.ต.ต.สุรสิทธิ์ สังขพงศ์ ซึ่งเป็นกรรมการ ให้เป็นประธานสรรหา เพื่อที่จะไม่ให้การทำงานของสำนักงานต้องหยุดชะงัก
แหล่งข่าวจากกระทรวงการคลัง เปิดเผยว่า คณะกรรมการสลากต้องเร่งหาผู้อำนวยการคนใหม่ เพราะเป็นเลขาคณะกรรมการโดยตำแหน่ง หากไม่มีผู้อำนวยการ คณะกรรมการก็จะไม่สามารถประชุมทำงานกำหนดนโยบายได้
อย่างไรก็ตาม การประชุมคณะกรรมการสลากล่าสุด นายสมชาติ ไม่ได้เข้าร่วมประชุม โดยขอลากิจ
นอกจากนี้ ตั้งแต่ช่วงเช้ามีม็อบกว่า 100 คน ได้มารวมตัวที่กระทรวงการคลัง เรียกร้องให้คณะกรรมการยกเลิกมติเลิกจ้างนายสมชาติ พร้อมทั้งเรียกร้องให้นายอารีพงศ์ออกจากตำแหน่ง โดยในช่วงเวลา 10.15 น. ม็อบได้บุกเข้ามาในกระทรวง ทำให้คณะกรรมการสลากที่ประชุมอยู่ที่บริเวณชั้น 1 ต้องขึ้นไปประชุมที่ชั้น 3 เพื่อความปลอดภัยและเรียบร้อย